Muzej grada Zenica: Promovisane tri zbirke priča Festivala fantastične književnosti

Tri zbirke priča Festivala fantastične književnosti iz Pazina u Istri, promovisane su u Muzeju grada Zenice.

Dio je to programa zeničkog Muzeja „Tragovima Bosanskog kraljevstva-drevni Iliri“. Priče o zmajevima, Priče o Sjedinjenju i Priče o karateu, zanimljiva su trilogija priča autora iz zemalja regiona koje objedinjuju faktografiju i fikciju. Zmajevi su za sve nas pojam iz legendi. Mirko Grdinić, urednik izdavačke djelatnosti Festivala fantastične književnosti u Pazinu, kaže kako je grupa entuzijasta o ovom radila istraživanje. “U svim zemljama svijeta,od neolitskog i starijeg doba postoje spomenici, što vjerski što politički koji su građeni na tzv „zmajevim brazdama“ gdje prolazi energija u zemljinoj kori. Istraživanja su pokazala da je nekakav drugačiji protok energije izmjeren na tim mjestima“, kaže Grdinić i dodaje da tri takve zmajeve brazde prolaze kroz Istru.

Legende o zmajevima, po riječima direktora zeničkog muzeja Adnadina Jašarevića, prisutne su kod svih naroda u regiji. “Imamo takve priče u Srbiji i Crnoj gori i naravno Bosni i Hercegovini. Zmajevi, generalno vladaju mitologijama svih evropskih naroda, ali i azijskih, a dijelom u južnoj Americi u vidu pernate zmije“, ističe Jašarević. Povod za zbirku „Priča o sjedinjenju“ je istorijski događaj sjedinjena Istre, prvo sa Hrvatskom a onda i Jugoslavijom. “Zanimljivo je da je dosta autora priča na ovu temu bilo iz zemalja regije a ne samo iz Istre i Hrvatske. Svi su pronašli svoju ideju o tome i tu imate svega, od svemiraca, partizana, Nijemaca, štriga i štriguna kao primorskih vještica iz legendi“, objašnjava Grdinić. Čitalačku pažnju zavrijeđuju i Priče o karateu, omaž pokojnom majstoru karatea iz Pazina a koje kroz autorske radove spajaju drevnu borilačku vještinu sa drugom stranom realnosti. Festivali fantastične književnosti iz Zenice i Pazina već duži niz godina ostvaruju izvrsnu saradnju.